《寿曹大博以东宪台治新筑亭馆扁榜寄意·莺花》
宋代·程公许

涪江驶清浏，四山玉连环。
中有一掌平，万井浮晴烟。
莺花随世界，妙语发天悭。
公来抉其秘，作堂娱燕间。
袭芳皆俗好，伐木友士贤。
念昔白波汹，止沸谈笑间。
熙熙春台乐，谁知有今年。
初度沸欢谣，愿公眉寿延。
移此世界春，浩荡弥八埏。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。